ATP30 กำไร H2/60 ฟื้นตัวแรง แนะซื้อ อัพไซด์เด่น เป้า 2 บาท
ATP30 กำไร H2/60 ฟื้นตัวแรง แนะซื้อ อัพไซด์เด่น เป้า 2 บาท
18 ก.ย. 2560

บล.โกลเบล็ก ระบุในบทิวเคราะห์วันนี้(18 ก.ย.) ว่า บริษัท เอทีพี 30 จำกัด (มหาชน) หรือ ATP30 ธุรกิจบริการรถรับส่งพนักงานของ ATP 30 มีโอกาสเติบโตสูงเนื่องจากพื้นที่ให้บริการอยู่ในบริเวณรอบเขตนิคมอุตสาหกรรมภาคตะวันออกซึ่งอยู่ในเขตเศรษฐกิจพิเศษอีอีซี  ประกอบกับการเป็นผู้ประกอบการรับขนส่งคนรายแรกของประเทศไทยที่ได้รับการรับรองระบบ ISO 39001 Road Traffic Safety Management System ในเดือนส.ค.60 ซึ่งเป็นระบบการจัดการความปลอดภัยด้านจราจรทางถนนที่คาดว่าจะทำให้ได้รับการยอมรับจากลูกค้าที่เป็นบริษัทข้ามชาติมากขึ้น  ส่งผลให้จำนวนลูกค้ามีแนวโน้มเพิ่มขึ้นต่อเนื่อง ทั้งนี้ ณ ปลายปี 59 มีลูกค้า 27 ราย จำนวนรถให้บริการ 176 คันเพิ่มขึ้นเป็นปัจจุบันมีลูกค้า 32 รายและมีจำนวนรถให้บริการ 195 คัน ส่งผลให้แผนการเพิ่มรถให้บริการปีนี้ปรับเพิ่มจาก 25 คันเมื่อต้นปีเป็น 40 คัน มูลค่างานคงเหลือของสัญญาที่จะรับรู้รายได้อีก 1,130 ล้านบาทซึ่งจะทยอยรับรู้ไปจนถึงปี 2565
ในช่วงครึ่งปีแรก มีกำไรสุทธิ 7.3 ล้านบาท ลดลง 30%เทียบช่วงเดียวกันของปีก่อน เนื่องจากได้รับผลกระทบจากราคาน้ำมันที่ปรับเพิ่มขึ้นช่วงไตรมาสแรก การปรับปรุงรถให้บริการของลูกค้าที่ต่อสัญญา ค่าใช้จ่ายในการดำเนินงานเพื่อได้รับการรับรอง ISO 39001 ประกอบกับการปรับโครงสร้างผลตอบแทนให้กับพนักงาน  ขณะที่ในช่วงครึ่งปีหลังจะเริ่มให้บริการบจ. ออโตลิฟ (ประเทศไทย) จำนวน 21 คันเริ่มบริการ 21 ก.ย.60 ประกอบกับรถที่ต้องปรับปรุงใหม่มีจำนวนน้อยกว่า รวมทั้งไม่มีค่าใช้จ่ายในการดำเนินงานรับรอง ISO จึงทำให้แนวโน้มกำไรในช่วงครึ่งปีหลังมีแนวโน้มสูงกว่าครึ่งปีแรก
กำไรครึ่งปีแรกคิดเป็น 28% ของประมาณการกำไรทั้งปีที่ 26.7 ล้านบาท  ฝ่ายวิจัยยังคงประมาณการกำไรตามเดิมที่ราว 346 ล้านบาทซึ่งเติบโต 15% และคงคาดการณ์กำไรปี 60 เติบโตราว 22% เป็น 26.7 ล้านบาท สำหรับปี 61 จะเริ่มให้บริการลูกค้ารายใหญ่ 2 รายได้แก่ บมจ.ไทยออยล์ (TOP) จำนวน 8 คันเริ่มให้บริการ 1 ก.พ.61 และบมจ.ไออาร์พีซี (IRPC) จำนวน 6 คัน เริ่มให้บริการ 14 ก.พ.61  ฝ่ายวิจัยได้ปรับประมาณการรายได้เพิ่มขึ้น 6% เป็น 412 ล้านบาทเติบโต 19% ส่วนประมาณกำไรปี 61 ปรับเพิ่มขึ้น 17% เป็น 36.5 ล้านบาทเติบโต 37%
ฝ่ายวิจัยประเมินมูลค่าพื้นฐานด้วยวิธี PEG Ratio โดยปรับมาใช้ราคาเหมาะสมสำหรับปี 61 ประมาณกำไรต่อหุ้นแบบปรับลดซึ่งรวมผลกระทบจาก ATP30-W1 ได้ราว 0.0683 บาท และคำนวณอัตราการเติบโตของกำไรในปี 60-61 ได้ราว 29%เทียบช่วงเดียวกันของปีก่อนได้ราคาเหมาะสมเท่ากับ 2 บาทซึ่งยังมีอัพไซต์จากราคาปิดล่าสุด จึงคงคำแนะนำ “ซื้อ”
 